ຜູ້ນໍາມຽນມາຍັງສືບຕໍ່ຢ້ຽມຢາມ ປະເທດຈີນ
ນາຍພົນ Than Shwe ໄດ້ພົບປະກັບທ່ານ Wu Bangguo ປະທານສະພາປະຊາຊົນແຫ່ງຊາດຈີນ.
ຜູ້ນຳລັດຖະບານທະຫານມຽນມາຍັງສືບຕໍ່ການຢ້ຽມຢາມ ປະເທດຈີນຢ່າງເປັນທາງການໃນວັນພະຫັດມື້ນີ້ ໂດຍໄດ້ ພົບປະກັບທ່ານ Wu Bangguo ປະທານສະພາປະຊາ ຊົນແຫ່ງຊາດຂອງຈີນ ທ່ານ Wu ໄດ້ຕ້ອນຮັບນາຍພົນ Than Shwe ທີ່ຫໍ ສາລາປະຊາຊົນ ໃນນະຄອນຫຼວງປັກກິ່ງ ທ່ານກ່າວວ່າ ຕໍ່ໜ້າຄວາມສຳພັນທີ່ມີມາເປັນເວລາ 6 ທົດສະວັດນັ້ນ ຈີນແລະມຽນມາແມ່ນຖືວ່າເປັນເພື່ອນມິດທີ່ເກົ່າແກ່ນໍາກັນ ໃນມື້ວານນີ້ ຜູ້ນຳຂອງມຽນມາກໍໄດ້ເຈລະຈາຫາລືກັບ ປະທານປະເທດຈີນທ່ານ ຫູຈິນເຖົາ ຢູ່ທີ່ຫໍສາລາປະຊາຊົນ ທ່ານຫູໄດ້ສະແດງຄວາມສະໜັບສະໜຸນຢ່າງແນ່ວແນ່ຕໍ່ມຽນມາ ຂະນະທີ່ປະເທດດັ່ງກ່າວ ພວມກະກຽມຈັດການເລືອກຕັ້ງ ທີ່ພວກຕຳໜິຕິຕຽນເວົ້າວ່າ ເປັນແຜນການຫຼອກລວງນັ້ນ ບັນດາກຸ່ມປົກປ້ອງສິດທິມະນຸດ ໄດ້ຕຳໜິຕິຕຽນການໃຫ້ຄວາມສະໜັບສະໜຸນຂອງຈີນ ຕໍ່ມຽນມາ ແລະກ່າວວ່າການເລືອກຕັ້ງຄັ້ງຈະມາ ຈະອຳນວຍໃຫ້ພວກທະຫານສືບຕໍ່ ຄອບງຳລັດຖະບານຢູ່ໃນປະເທດດັ່ງກ່າວ ແຕ່ທ່ານຫູເວົ້າວ່າ ນະໂຍບາຍຂອງຈີນຕໍ່ມຽນມານັ້ນຈະບໍ່ມີການປ່ຽນແປງໃດໆເລີຍ ເຖິງແມ່ນສະຖານະການນາໆຊາດຈະມີການປ່ຽນແປງເກີດຂຶ້ນກໍຕາມ